Die perfekte ouderdom om te trou?Argieffoto (Foto: Tú Anh/Pixabay) Volgens ŉ teorie is daar ŉ perfekte ouderdom om te trou. In hul boek, Algorithms to Live By: The Computer Science of Human Decisions, voer die kognitiewe wetenskaplike Tom Griffiths en joernalis Brian Christian aan die beste ouderdom om te trou is 26. The Independent berig volgens die algoritme bereik mens die perfekte punt om ŉ besluit te maak wanneer jy 37% van ‘n betrokke taak afgehandel het. Wanneer jy dus in ŉ beperkte tyd verskeie opsies moet oorweeg, byvoorbeeld voornemende werknemers, ŉ nuwe huis, of ŉ lewensmaat, is die beste tyd om ŉ besluit te maak wanneer jy na 37% van die opsies gekyk het. In hierdie stadium het jy genoeg inligting ingesamel om ŉ deurdagte besluit te maak, en terselfdertyd het jy nog nie te veel tyd gemors deur meer opsies te oorweeg as wat nodig is nie. As die gewone mens dus na hul perfekte lewensmaat op soek is tussen ouderdom 18 en 40, is 26 die ideale ouderdom, omdat jy dan 37% deur die 22 jaar is. Volgens die teorie gaan jy te veel stry as jy jonger of ouer is as 26 en dinge kan dalk skeefloop. Nicholas H Wolfinger, sosioloog van die Universiteit van Utah, stem egter nie saam nie. Hy het in Julie 2015 aangevoer die beste ouderdom om te trou, en egskeiding te vermy, is tussen 28 en 32 – dis nader aan 45%.